text: Els perills de la calor - Raons i paraules - columna de opinión - elperiodic.com
  Els perills de la calor
  La calor extrema de l'estiu, pot provocar efectes negatius per a la salut, que podrem evitar amb consells senzills i pràctics.
  L'estiu és l'època per excel•lència per a viure el descans amb família i els amics, fent activitats a l'aire lliure o viatjant. Però cal seguir unes pautes, plenes de sentit comú, per no tindre problemes de salut.
  Cal tindre en compte que les altes temperatures i l'excés de calor poden provocar deshidratació i esgotament, sobretot a les persones majors i als xiquets. També a les persones amb discapacitats físiques o psíquiques o malalts crònics.
  Si l'exposició al sol s'allarga, pot acabar sent greu. Hi ha alguns símptomes que ens poden alertar, quan algú està patint una insolació de gravetat: temperatura molt alta, mal de cap, nàusees, set intensa, convulsions, somnolència o pèrdua del coneixement. Amb estos símptomes, cal traslladar a la persona afectada a un lloc fresc, donar-li aigua, ventar-la.
  Per evitar els efectes de la calor, només cal seguir uns consells molt senzills, com refrescar-se, beure aigua abundant, protegir-se de l'exposició directa al sol, evitar esforços físics en les hores de més sol i utilitzar roba lleugera i clara. També s'ha d'utilitzar una protecció solar adequada per evitar el càncer de pell. No hem de prendre el sol moltes hores seguides i evitar prendre el sol entre les 12 del migdia i les 5 de la vesprada.
  L'alimentació també és fonamental: cal evitar menjars molt calents i els que aporten moltes calories, no prendre begudes alcohòliques i beure molta aigua o sucs de fruita.. una altra mesura serà tindre la casa fresca, tancant les persianes en hores de sol i obrint les finestres a la nit. Si no podem evitar eixir de casa, hauríem de portar una gorra o un barret.